Menlyn Maine-skietery: 'Ek het nog nie eens gehuil nie' | Maroela Media
JB Strydom (44). (Foto: Facebook)
Die man wat beskuldig word van JB Strydom se opspraakwekkende skietdood by die Menlyn Maine-winkelsentrum Maandag in Pretoria, verskyn na verwagting later vandag in die landdroshof in die stad.
Strydom (44) het sowat vyf maande gelede saam met sy vrou en twee seuns na Engeland geëmigreer – juis om van die geweld hier weg te kom – en was in Suid-Afrika om te kom kuier en sekere van die gesin se sake uit te sorteer. Hy het Maandagoggend saam met vriende by die sentrum gaan ontbyt eet toe 'n stryery later in die parkeerterrein ontstaan het.
Strydom het glo bloot die vrede help bewaar, toe hy op 'n kort afstand geskiet is.
'n Video van die voorval is op sosiale media versprei. (Skermgreep: Twitter)
Sy moordenaar het oënskynlik doodkalm 'n vuurwapen uitgehaal en Strydom twee keer in die bors geskiet. Die persoon het na bewering daarna weggestap en glo in sy motor geklim. Hy is daar in hegtenis geneem.
'n Video is van die voorval gemaak en het binne minute soos 'n veldbrand op sosiale media versprei. Chantelle Strydom, JB se oudste suster, sê die familie het óók dié video gesien. "Dit was 'n skok om te sien hoe die man net stap en hom bloot skiet," het sy gesê.
"Ek het nog nie eens gehuil nie, ek het soveel wraak in my. Hy was iemand se broer, 'n pa, 'n man. Al daai goed is van ons weggevat. Hy het 'n hart van goud gehad."
Chantelle Strydom het gesê as die voorval nog iets was wat op 'n manier as "tipiese Suid-Afrikaanse geweld" verduidelik kon word, 'n kaping of gewapende rooftog wat skeefgeloop het, sou sy dalk makliker berusting kon probeer vind.
"Die ou het geskiet en net kalm daar bly staan. My broer is twéé keer geskiet. Hy was rééds dood. Ek hoop hy [die beskuldigde] kry lewenslange tronkstraf. Dit was niks anders as moord nie.
"Dit gaan 'n moeilike Kersfees vir ons wees."
Strydom se vrou, Nina, en seuns, onderskeidelik vyf en 21 jaar oud, het intussen gisteraand in Suid-Afrika aangekom.
Die skietery was in die parkeergebied van die sentrum. (Foto: Twitter)
Behalwe vir Chantelle, het JB ook 'n suster, Sue-Mari (30), en 'n broer, Andries (35). Strydom het gesê hulle sukkel nog om die gebeure te verwerk. Sue-Mari moes haar broer se liggaam gaan uitken. Andries sou aanstaande jaar ook na Engeland emigreer. "Die broers was veral na aan mekaar en hulle het soveel planne gemaak vir die toekoms," het Strydom gesê.
Die broers sou Maandagmiddag saam 'n tatoeëermerk gaan kry, maar Strydom is dood voordat dit kon gebeur. Chantelle Strydom het gesê die drie sibbe sal nou ieder geval 'n tatoe kry as 'n sigbare herinnering aan hul broer.
JB het vantevore sy eie insleeponderneming in Kempton Park besit en was 'n bekende in die bedryf.
'n Gedenkdiens vir sal na verwagting Vrydag in Benoni gehou word.
"My broer was 'n groot man en hy lyk intimiderend, maar hy het 'n sagte hart gehad."
In die nuus Menlyn Maine moorde Pretoria
Die hof sal seker weer die moordenaar beskerm en hom vrylaat met 'n R1000 "boete".
My innige simpatie met julle. dis so ongelooflik hartseer.
So onnodig jinne.
Lewenslank in SA is 15 jaar waarna jy parool kan kry as jy 2/3 straf uitgedien het. Dink julle dit beteken iets… na 10 jaar gaan daai gemors aan met sy lewe
In Suid-Afrika kan dit enige oomblik met enige iemand gebeur. Ons moet gereed wees om God te ontmoet.